(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΓ΄

Πέμπτη 10 Δεκεμβρίου 2015

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Αλίμου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Ανακοίνωση του δελτίου επικαίρων ερωτήσεων της Παρασκευής 11 Δεκεμβρίου 2016, σελ.   
4. Συζήτηση επικαίρων ερωτήσεων:  
 α) Προς τον Υπουργό Οικονομικών, σχετικά με την καθυστέρηση της χορήγησης του επιδόματος για το πετρέλαιο θέρμανσης, σελ.   
 β) Προς τον Υπουργό Πολιτισμού και Αθλητισμού:  
 i. σχετικά με το δημοσίευμα περί διαχειριστικού σκανδάλου στον φορέα «Ελληνικό Φεστιβάλ Α.Ε.», σελ.   
 ii. σχετικά με τις μετατάξεις των εργαζομένων στον Οργανισμό Διεξαγωγής Ιπποδρομιών Ελλάδας (ΟΔΙΕ Α.Ε.), σύμφωνα με τον ν. 4326/15, σελ.   
 γ) Προς τον Υπουργό Εξωτερικών, σχετικά με την επανεξέταση του καθεστώτος της συνθήκης Σένγκεν, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού «Προσαρμογή της ελληνικής νομοθεσίας στις διατάξεις της Οδηγίας 2014/60/Ευρωπαϊκή Ένωση του Ευρωπαϊκού Κοινοβουλίου και του Συμβουλίου της 15ης Μαΐου 2014, σχετικά με την επιστροφή πολιτιστικών αγαθών που έχουν απομακρυνθεί παράνομα από το έδαφος του κράτους-μέλους», σελ.   
2. Κατάθεση σχεδίου νόμου:

Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων, Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών, Υποδομών, Μεταφορών και Δικτύων, Επικρατείας και οι Αναπληρωτές Υπουργοί Εσωτερικών και Διοικητικής Ανασυγκρότησης, κατέθεσαν στις 09/12/2015 σχέδιο νόμου: «Σύμφωνο συμβίωσης, άσκηση δικαιωμάτων, ποινικές και άλλες διατάξεις», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΚΡΕΜΑΣΤΙΝΟΣ Δ. , σελ.  
ΜΠΑΚΟΓΙΑΝΝΗ Θ. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΚΑΜΜΕΝΟΣ Δ. , σελ.  
ΚΑΤΣΩΤΗΣ Χ. , σελ.  
ΚΟΝΤΟΝΗΣ Χ. , σελ.  
ΜΠΑΚΟΓΙΑΝΝΗ Θ. , σελ.  
ΜΠΑΛΤΑΣ Α. , σελ.  
ΞΥΔΑΚΗΣ Ν. , σελ.  
ΣΚΟΥΡΟΛΙΑΚΟΣ Π. , σελ.  
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΓ΄

Πέμπτη 10 Δεκεμβρίου 2015

Αθήνα, σήμερα στις 10 Δεκεμβρίου 2015 ημέρα Πέμπτη και ώρα 9.30΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-12-2015 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΜΒ΄ της Τετάρτης 9 Δεκεμβρίου 2015 συνεδριάσεώς του σε ό,τι αφορά την ψήφιση στο σύνολο του σχεδίου νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)».

Εισερχόμεθα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με την άδεια του Σώματος, παρακαλώ να προηγηθεί ο κ. Καμμένος ο οποίος συμμετέχει σε κάποια Επιτροπή.

Ξεκινάμε με την πέμπτη με αριθμό 252/7-12-2015 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την καθυστέρηση της χορήγησης του επιδόματος για το πετρέλαιο θέρμανσης.

Τον λόγο έχει ο κ. Καμμένος για δύο λεπτά.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, ευχαριστώ πάρα πολύ.

Καλημέρα, κύριε Υπουργέ.

Σχετικά με το επίδομα θέρμανσης, αν και βρισκόμαστε στον μήνα Δεκέμβριο, που παραδοσιακά παρατηρούνται χαμηλές θερμοκρασίες, ευτυχώς, στη χώρα μας προς το παρόν δεν έχουμε τόσο χαμηλές θερμοκρασίες. Παρ’ όλα αυτά, η διαδικασία υποβολής αιτήσεων στο TAXISnet δεν είναι διαθέσιμη, όπως μας πληροφορούν, ενώ από το Υπουργείο Οικονομικών δεν υπάρχει κάποια επίσημη ανακοίνωση σχετικά με το πότε θα ξεκινήσει, αλλά και για τα κριτήρια των δικαιούχων για το επίδομα θέρμανσης αυτής της χρονιάς.

Εντύπωση, επίσης, προκαλεί το γεγονός ότι εδώ και αρκετές εβδομάδες αρκετά δημοσιεύματα, τόσο στον ηλεκτρονικό, όσο και στον έντυπο Τύπο αναφέρουν με λεπτομέρειες πληροφορίες για τα κριτήρια του επιδόματος. Ενδεικτικά αναφέρω δημοσιεύματα κυριακάτικης εφημερίδας, στις 4 Νοεμβρίου, με τίτλο: «Μειωμένο και σε λιγότερους δικαιούχους το επίδομα θέρμανσης». Μεταξύ άλλων, αναφέρει τα εξής: «Σύμφωνα με το σχέδιο νόμου του Υπουργείου Οικονομικών, θα υπάρξει αλλαγή, τόσο στο ανώτατο ύψος του εισοδήματος, όσο και στα τετραγωνικά μέτρα της οικίας, αλλά και στο χρηματικό ύψος της επιδότησης με γεωγραφικό κριτήριο».

Πιο συγκεκριμένα, αναφέρει για μείωση του επιδόματος από τα 35 λεπτά στα 25 λεπτά ανά λίτρο, ότι η πρώτη δόση θα είναι τον Ιανουάριο του 2016 και η δεύτερη τον Μάιο. Μιλά για 12.000 ευρώ εισόδημα από 40.000 ευρώ που ήταν πέρυσι για άγαμο με περιουσία αντικειμενικής αξίας έως 100.000 ευρώ, για 20.000 ευρώ για έγγαμους με περιουσία αντικειμενικής αξίας έως 150.000 ευρώ, για 22.000 ευρώ για έγγαμους με ένα τέκνο και 2.000 ευρώ παραπάνω για κάθε τέκνο. Το ζήτημα κρίνεται ιδιαίτερα σοβαρό, καθότι απασχολεί μεγάλη μερίδα συμπολιτών μας και τις ανάγκες τους για τη θέρμανση.

Εδώ να προσθέσω ότι η παραπληροφόρηση πολλών φορές των μέσων μαζικής ενημέρωσης και των εντύπων δημιουργούν ένα χάος στην κοινωνία και ο λόγος που ήρθα εδώ είναι, όχι τόσο πολύ για να ελέγξουμε ό,τι κάνουμε, αλλά για να ξεκαθαρίσουμε την κατάσταση, διότι τα δημοσιεύματα έχουν δημιουργήσει μεγάλη ανασφάλεια στους πολίτες.

Ερωτούμε: Γιατί έχει καθυστερήσει και αν έχει καθυστερήσει η ανακοίνωση σχετικά με το επίδομα πετρελαίου; Πότε αναμένεται το τελικό σχέδιο του Υπουργείου Οικονομικών; Ποια είναι τα κριτήρια για το επίδομα και πότε θα ανοίξουν οι σχετικές αιτήσεις στο TAXISnet; Ισχύουν τα δημοσιεύματα που προανέφερα; Δεδομένης της καθυστέρησης, υπάρχει πρόνοια για να δοθεί κάποιο ποσό προκαταβολικά προς διευκόλυνσή τους;

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Έχετε απόλυτο δίκιο, κύριε Καμμένε, σχετικά με την καθυστέρηση για το επίδομα θέρμανσης και έχετε απόλυτο δίκιο σε ό,τι αναφέρατε για το πώς προσπαθούν κάποιοι να παραπληροφορήσουν, αλλά θα σας πω συγκεκριμένα τι έχουμε κάνει.

Πρώτα απ’ όλα, η καθυστέρηση οφείλεται σε μεγάλο βαθμό στην εσωτερική λειτουργία του Υπουργείου Οικονομικών. Δεν είναι ανέκδοτο, είναι πραγματικότητα, ότι για να βγει το επίδομα θέρμανσης, χρειάζονται οι υπογραφές έντεκα εισηγητών, έντεκα τμηματαρχών, εννιά διευθυντών, έξι γενικών διευθυντών, τριών γενικών γραμματέων, δύο Αναπληρωτών Υπουργών και του Υπουργού Οικονομικών.

Όλη αυτή η διαδικασία, όπως καταλαβαίνετε, καθυστέρησε. Είναι η διαδικασία που προβλέπει, δυστυχώς, το θεσμικό μας πλαίσιο, το οποίο πρέπει να αλλάξουμε.

Σε ό,τι αφορά την ουσία της ερώτησής σας, ευτυχώς, οι τιμές του πετρελαίου φέτος είναι χαμηλές. Η σχετική απόφαση έχει πλέον υπογραφεί και από τον κ. Τσακαλώτο και βαδίζει για να πάρει ΦΕΚ. Με βάση αυτήν την απόφαση θα διανεμηθούν στους δικαιούχους τα ποσά που προβλέπει ο προϋπολογισμός και η συμφωνία.

Προσπαθήσαμε και κάναμε το σύστημα όσο γίνεται πιο αναλογικό, μέσα στα δεδομένα όρια που έχουμε. Ενημερώνω ότι το ετήσιο συνολικό οικογενειακό εισόδημα, για να δοθεί το επίδομα, θα είναι 12.000 ευρώ για άγαμο, 20.000 για έγγαμο και θα προσαυξάνεται κατά 2.000 ευρώ για κάθε τέκνο. Δηλαδή, μια οικογένεια με οικογενειακό εισόδημα μέχρι 24.000 ευρώ και δύο παιδιά θα έχει τη δυνατότητα να πάρει το επίδομα.

Σε σχέση με την ακίνητη περιουσία, δεν θα πρέπει να υπερβαίνει το ποσό των 100.000 ευρώ για τους άγαμους και των 200.000 ευρώ για τους έγγαμους. Σε σχέση με τους νομούς, αποκαταστήσαμε αδικίες που υπήρχαν σε ορισμένους νομούς στην περσινή κατανομή, όπως για παράδειγμα στο Νομό Μαγνησίας ή στο Νομό Ιωαννίνων, με βάση τα δεδομένα που είχαμε.

Για τη διαδικασία χορήγησης σε ό,τι αφορά τις αγορές από 15 Οκτωβρίου μέχρι 30 Απριλίου 2016 που θα δοθεί το επίδομα, θα είναι για αιτήσεις που θα υποβληθούν μέχρι 30 Μαΐου του 2016. Θα δώσουμε τη δυνατότητα στους πολίτες να καταθέσουν αιτήσεις σε δύο χρονικά διαστήματα για τις αγορές τους μέχρι 31 Δεκεμβρίου, για να πληρωθούν μέχρι 2 Φεβρουαρίου, και για τις αγορές τους από 1 Ιανουαρίου έως 30 Μαΐου, για να πληρωθούν μέχρι 30 Ιουνίου. Δεν χάνει κανένας τίποτα. Μπορούν και αγορές που έγιναν μέσα στο 2015 να αποζημιωθούν μέσα στο 2016 με το επίδομα. Άρα, προχωράει κανονικά η διαδικασία, για να μπορέσουμε, μέσα στα δημοσιονομικά πλαίσια που αποφάσισε η Βουλή με τον ν. 4336 και στον προϋπολογισμό, να ικανοποιήσουμε κι αυτή την ανάγκη των πολιτών.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δημήτριος Καμμένος έχει τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Υπουργέ, σας ευχαριστώ πάρα πολύ.

Είναι ξεκάθαρο πλέον ότι έχει η Κυβέρνηση συγκεκριμένο πλάνο. Θα ήθελα, αν έχετε την καλοσύνη, το ΦΕΚ να το αφήσετε στα Πρακτικά, να το δούμε, να το επικοινωνήσουμε και να βγάλουμε κι ένα δελτίο Τύπου, ώστε να ενημερώσουμε τον κόσμο ότι η διαδικασία πλέον βαίνει καλώς.

Η μόνη απορία που έχω είναι -αν γίνεται να μου απαντήσετε- σε σχέση με το TAXISnet, που υπάρχουν τα παράπονα. Λειτουργεί; Μπορεί να μπει κάποιος και να ξεκινήσει τη διαδικασία για την αίτηση; Μόνο αυτό.

Σας ευχαριστώ πολύ και παρακαλώ να δώσετε το ΦΕΚ στα Πρακτικά, για να το γνωστοποιήσουμε.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν έχω το ΦΕΚ για να το καταθέσω στα Πρακτικά, γιατί χθες αργά και με σεβασμό στο Κοινοβούλιο, πιέσαμε να υπογραφεί και υπογράφηκε απ’ όλους τους Υπουργούς. Σας είπα ποια είναι η οδύσσεια της υπογραφής αυτής της απόφασης, την οποία θέλαμε να βγάλουμε, βεβαίως, γιατί δεν θέλαμε να είμαστε ασυνεπείς και να έρθουμε σήμερα και να πούμε ότι προχωρούμε στη διαδικασία συλλογής υπογραφών.

Χθες το βράδυ υπέγραψε και ο κ. Τσακαλώτος. Βαδίζει στην κανονική διαδικασία του ΦΕΚ. Τις επόμενες ημέρες θα ανοίξει το TAXISnet, θα μπορούν οι φορολογούμενοι να μπουν και να ενημερωθούν πλήρως.

Θα βγει σήμερα δελτίο Τύπου από το Υπουργείο Οικονομικών για να ενημερώσουμε αναλυτικά, διότι είπατε πριν για τον ρόλο της παραπληροφόφησης. Καταλαβαίνουμε ότι η φορολογική πολιτική της Κυβέρνησης είναι στο στόχαστρο ορισμένων, οι οποίοι δεν έχουν συνειδητοποιήσει, δεν έχουν χωνέψει ότι τελείωσε η προεκλογική περίοδος και προσπαθούν συνεχώς να ανακαλύπτουν μυθεύματα, ψέματα και να δημιουργούν παραπληροφόρηση.

Θα παίρνουν, όμως, βήμα-βήμα την απάντηση και την επόμενη εβδομάδα, με το νομοσχέδιο που θα έρθει, θα πάρουν την απάντηση και στα ψέματα που είπαν αυτές τις μέρες. Ξεκινάμε με το επίδομα θέρμανσης και προχωρούμε και στα υπόλοιπα.

Ευχαριστώ πολύ.

**ΘΕΟΔΩΡΑ ΜΠΑΚΟΓΙΑΝΝΗ:** Η Αντιπολίτευση φταίει που το Υπουργείο Οικονομικών λέει και ξελέει μέσα σε δύο ώρες;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Νομίζω ότι δεν είστε καλά πληροφορημένη.

**ΘΕΟΔΩΡΑ ΜΠΑΚΟΓΙΑΝΝΗ:** Εγώ δεν είμαι καλά πληροφορημένη ή εσείς είστε στον κόσμο σας;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Να είστε καλά!

**ΠΡΟΕΔΡΕΥΩΝ (Γεώργιος Βαρεμένος):** Στη συνέχεια θα συζητηθεί η πρώτη με αριθμό 254/7-12-2015 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Πολιτισμού και Αθλητισμού, σχετικά με το δημοσίευμα περί διαχειριστικού σκανδάλου στον φορέα «ΕΛΛΗΝΙΚΟ ΦΕΣΤΙΒΑΛ Α.Ε.».

Ο κ. Σκουρολιάκος έχει τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, την Τετάρτη 25 Νοεμβρίου 2015, η Εφημερίδα των Συντακτών σε άρθρο της με τίτλο «Σκάνδαλο στο Ελληνικό Φεστιβάλ Αθηνών» αναφέρει πως υπάρχει διαχειριστική έκθεση ελέγχου του Γενικού Λογιστηρίου του Κράτους στον φορέα «Ελληνικό Φεστιβάλ Α.Ε.» που πραγματοποιήθηκε από 16-12-2013 έως 13-6-2014.

Στη συγκεκριμένη έκθεση, σύμφωνα με δημοσίευμα, ο φορέας «Ελληνικό Φεστιβάλ Α.Ε.» φαίνεται να έχει χρεώσει το ελληνικό δημόσιο με 2.700.000 ευρώ, επειδή οι προμηθευτές του Φεστιβάλ φαίνεται να έχουν πληρωθεί εις διπλούν. Αυτό έγινε εφικτό, διότι ορισμένοι προμηθευτές του Φεστιβάλ, προκειμένου να αποκτήσουν ρευστότητα, δανείζονταν από τις τράπεζες και ως ενέχυρο εκχωρούσαν σε αυτές απαιτήσεις από το Ελληνικό Φεστιβάλ, εφαρμόζοντας τις διατάξεις του νομοθετικού διατάγματος της 17-7-1923, περί ειδικών διατάξεων επί ανωνύμων εταιρειών ΦΕΚ Α224/13-8-1923.

Αν και, τόσο από το νομοθετικό διάταγμα, όσο και από τις επιμέρους συμβάσεις ενεχυριάσεως, εκχωρήσεως, απαιτήσεων προβλέπεται ότι αποκλειστικός δικαιούχος αυτών των απαιτήσεων καθίσταται η τράπεζα-εκδοχέας, τρεις προμηθευτές προέβαιναν σε εκχώρηση των απαιτήσεών τους, ενώ ταυτόχρονα το Ελληνικό Φεστιβάλ εξακολουθούσε να εξοφλεί αυτούς αντί για τις τράπεζες. Οι προμηθευτές αυτοί εισέπρατταν, χωρίς να δικαιούνται, τα οφειλόμενα ποσά, με αποτέλεσμα οι τράπεζες-εκδοχείς να στραφούν κατά του Ελληνικού Φεστιβάλ, το οποίο αναγκάστηκε να προβεί σε διπλές πληρωμές.

Επίσης, στο συγκεκριμένο πόρισμα, σύμφωνα πάντα με το δημοσίευμα, όλα αυτά ήταν αποτέλεσμα της ελλιπούς διοικητικής οργάνωσης και ανυπαρξίας εσωτερικού ελέγχου στον εν λόγω φορέα. Για παράδειγμα, αναφέρεται ότι το Λογιστήριο δεν είχε καταχωρήσει τις εκχωρήσεις στα λογιστικά βιβλία και έτσι προέκυπτε η εικόνα πως το Φεστιβάλ χρωστάει στους προμηθευτές αντί για τα πιστωτικά ιδρύματα.

Με βάση τα παραπάνω, ερωτάται ο κύριος Υπουργός:

Πρώτον, είναι αληθή όσα αναφέρει το συγκεκριμένο δημοσίευμα; Αν τελικώς είναι αληθή, ζητούμε να κατατεθεί στην Εθνική Αντιπροσωπεία το εν λόγω πόρισμα του Γενικού Λογιστηρίου του Κράτους.

Δεύτερον, σύμφωνα με το δημοσίευμα που προαναφέραμε, στο πόρισμα αναφέρεται πως προκύπτουν οικονομικές και διαχειριστικές ατασθαλίες, οι οποίες προκάλεσαν ζημιά κατά του δημοσίου. Σε ποιες ενέργειες προτίθεται να προβεί η πολιτική ηγεσία του αρμόδιου Υπουργείου, ώστε να διερευνηθούν τυχόν νομικές ευθύνες;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Κύριε Πρόεδρε, πράγματι, μετά το δημοσίευμα ζήτησα να δω κι εγώ το πόρισμα του Γενικού Λογιστηρίου του Κράτους. Ήρθε στο γραφείο μου δυο μέρες πριν. Είναι εκατό πενήντα έξι σελίδες, αλλά αυτά που αναφέρετε εδώ σε σχέση με τις διπλοπληρωμές υπάρχουν όντως στο πόρισμα.

Ταυτοχρόνως, έμαθα ότι το Γενικό Λογιστήριο του Κράτους έχει παραπέμψει αυτό το πόρισμα στον κ. Ρακιτζή, που το ζήτησε, και ταυτοχρόνως έχει πάρει το δρόμο της δικαιοσύνης η διερεύνηση των στοιχείων που γράφει το πόρισμα.

Άρα, σε αυτή τη φάση δεν μπορώ να καταθέσω το πόρισμα αυτό στη Βουλή. Πρέπει να το μελετήσουμε. Το κοιτάμε με τους νομικούς συμβούλους μου για να δούμε πού ακριβώς είναι η κατάσταση και τι πρέπει να κάνουμε παραπέρα.

Με την ευκαιρία, απλώς να δηλώσω –γιατί έχει γίνει ήδη θόρυβος στις εφημερίδες- τα εξής: Το Υπουργείο Πολιτισμού ασκεί πολιτική εμμέσως μέσω των εποπτευομένων φορέων, οι οποίοι είναι πολλοί, όπως ξέρετε. Καθένας από αυτούς τους εποπτευόμενους φορείς έχει τη δική του αυτονομία -είτε είναι ίδρυμα ιδιωτικού δικαίου είτε δημοσίου δικαίου είτε ανώνυμος εταιρία, όπως το Φεστιβάλ- και άρα, η σχέση του Υπουργείου προς τους φορείς αυτούς είναι σχέση εποπτείας. Σημείον ένα.

Σημείον δύο: Το Υπουργείο έχει πολλές διαστάσεις όσον αφορά αυτή την εποπτεία. Προφανώς οφείλει να μην μπλέκει με τα καλλιτεχνικά ενός ιδρύματος σαν και αυτό. Το Υπουργείο Πολιτισμού δεν φτιάχνει γούστο ή επιλέγει –ξέρω εγώ- την καλλιτεχνική κατεύθυνση του ενός ή του άλλου φορέα, αλλά βεβαίως έχει την ευθύνη της εποπτείας της χρηστής διοίκησης και της χρηστής οικονομικής διαχείρισης. Άρα, η δική μας η δουλειά είναι να διακρίνουμε αυτές τις διαστάσεις και να παρεμβαίνουμε εκεί που οι διαστάσεις αυτές δημιουργούν πρόβλημα.

Τα λέω όλα αυτά διότι συναρτήθηκε όλη αυτή η συζήτηση εδώ με την καλλιτεχνική ποιότητα του κ. Λούκου, τον ρόλο του ως Προέδρου του Φεστιβάλ αυτά τα χρόνια. Θέλω να δηλώσω από αυτό το Βήμα ότι δεν αμφισβητείται καθόλου η προσφορά του κ. Λούκου και όσα έκανε για το Ελληνικό Φεστιβάλ.

Όμως, αυτό είναι διακριτό πράγμα από τα σημεία που επισημαίνετε εδώ, τα οποία, όπως σας είπα, βρίσκονται σε στάδιο πολλαπλής, μάλιστα, διερεύνησης.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σκουρολιάκο, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, να σημειώσω θετικά την τοποθέτησή σας για το ότι πρέπει να ασχολείται το Υπουργείο, όσον αφορά τους εποπτευόμενους από αυτό φορείς, με τη χρηστή διοίκηση.

Να σημειώσω ακόμα θετικότερα τη θέση ότι κανείς, κανένα Υπουργείο δεν πρέπει να παρεμβαίνει στο καλλιτεχνικό έργο ουδενός, και ως δημιουργού αλλά και ως πολίτη αυτής της χώρας που απολαμβάνει τον πολιτισμό. Βεβαίως και δεν αμφισβητείται η καλλιτεχνική αξία ουδενός και δεν είμαστε εδώ για αυτήν τη δουλειά. Εδώ είμαστε για να ελέγξουμε τη διοικητική επάρκεια όσων διαχειρίζονται το δημόσιο χρήμα.

Και όταν ανακοινώνετε, κύριε Υπουργέ, ότι υπάρχει θέμα με 2,7 εκατομμύρια ευρώ στο Φεστιβάλ Αθηνών, ούτε οι Βουλευτές ούτε η Κυβέρνηση θα κάνουν, βέβαια, ότι δεν συμβαίνει τίποτα. Νομιμότητα, νομιμότητα, νομιμότητα!

Και θα ήθελα να δηλώσω εδώ πως καμμία ραδιοφωνική ή έντυπη προειδοποίηση, καμμία απειλή λάσπης δεν θα μας εμποδίσει να πράξουμε το καθήκον μας. Ο πόλεμος και η λάσπη στα πρόσωπα των στελεχών του ΣΥΡΙΖΑ –Υπουργών, Βουλευτών, πολιτικών στελεχών- δεν θα κάμψουν τον αγώνα μας για νομιμότητα, δικαιοσύνη και διαφάνεια.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Θα πω μισή λέξη ακόμα.

Συμφωνώ προφανώς με αυτό που λέτε. Η νομιμότητα είναι το καθήκον μας. Απλώς θα ήθελα να πω ότι υπάρχει ένα νομοθετικό πλαίσιο που μπερδεύει λίγο τα πράγματα σε πάρα πολλούς φορείς. Δεν είναι σαφείς οι αρμοδιότητες ενός καλλιτεχνικού διευθυντή, παραδείγματος χάριν, από ένα διοικητικό συμβούλιο. Δεν είναι πάντα σαφές ότι απαιτείται οικονομικός διευθυντής –ας πούμε- σε ένα τέτοιο ίδρυμα και άρα πολλές φορές γίνονται –δεν μιλάω για αυτήν την περίπτωση, μιλάω γενικότερα- πράγματα που δεν είναι σύννομα ή δεν είναι σωστά, επειδή ακριβώς υπάρχει σύγχυση αρμοδιοτήτων.

Το λέω αυτό γιατί θέλω να πω ότι σχεδιάζουμε νομοθετικές αλλαγές για τις συνθέσεις αυτού του τύπου των οργάνων σε εποπτευόμενους φορείς, ώστε τα πράγματα να είναι διακριτά και ει δυνατόν, όσο μπορούμε, οι θέσεις –ας πούμε- καλλιτεχνικών διευθυντών να προκηρύσσονται -και δη διεθνώς- έτσι ώστε να μην είναι ευθύνη του Υπουργού ότι επιλέγεται το τάδε καλλιτεχνικό ρεύμα, η δείνα καλλιτεχνική σχολή, το τάδε πρόσωπο, για να φέρει σε πέρας το έργο ενός καλλιτεχνικού φορέα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κύριο Υπουργό.

Κυρίες και κύριοι συνάδελφοι, η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού «Προσαρμογή της ελληνικής νομοθεσίας στις διατάξεις της Οδηγίας 2014/60/ΕΕ του Ευρωπαϊκού Κοινοβουλίου και του Συμβουλίου της 15ης Μαΐου 2014, σχετικά με την επιστροφή πολιτιστικών αγαθών, που έχουν απομακρυνθεί παράνομα από το έδαφος του κράτους-μέλους».

Κυρία Μπακογιάννη, έχουμε όλη τη διάθεση να προηγηθείτε, αλλά δεν έχει έρθει ακόμη, από ό,τι βλέπω, ο αρμόδιος Αναπληρωτής Υπουργός, τον οποίο έχουμε ενημερώσει, οφείλω να σας πω. Δεν είναι μακριά. Νομίζω ότι βρίσκεται κάπου εδώ κοντά.

Η δεύτερη με αριθμό 241/1-12-2015 επίκαιρη ερώτηση πρώτου κύκλου, προς τον Υπουργό Υποδομών, Μεταφορών και Δικτύων, σχετικά με την αποκατάσταση της σιδηροδρομικής επικοινωνίας στα σύνορα Ελλάδας-ΠΓΔΜ και την ανεμπόδιστη διέλευση των εμπορευμάτων, δεν θα συζητηθεί λόγω κωλύματος του κύριου Υπουργού, αν και νομίζω ότι έχει ξεπεραστεί κάπως από τα γεγονότα και διαγράφεται.

Επίσης, η τρίτη με αριθμό 251/4-12-2015 επίκαιρη ερώτηση πρώτου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών και Διοικητικής Ανασυγκρότησης, σχετικά με «τις αποσχιστικές δραστηριότητες και τη συνεργασία με την Άγκυρα μουσουλμάνων της Θράκης», δεν θα συζητηθεί λόγω κωλύματος του αρμόδιου Υπουργού και διαγράφεται.

Επίσης, η πέμπτη με αριθμό 255/7-12-2015 επίκαιρη ερώτηση του πρώτου κύκλου Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις εργαζομένων στη Βιομηχανία Γάλακτος Ξάνθης «ΡΟΔΟΠΗ Α.Ε.», δεν θα συζητηθεί λόγω κωλύματος του κυρίου Υπουργού και διαγράφεται.

Θα συζητηθεί η τέταρτη με αριθμό 256/7-12-2015 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον Υπουργό Πολιτισμού και Αθλητισμού, σχετικά με τις μετατάξεις των εργαζομένων στον Οργανισμό Διεξαγωγής Ιπποδρομιών Ελλάδας (ΟΔΙΕ Α.Ε.), σύμφωνα με τον ν. 4326/15.

Στην ερώτηση θα απαντήσει ο Υφυπουργός Πολιτισμού και Αθλητισμού κ. Κοντονής.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, είναι γνωστή η κατάσταση με τον ΟΔΙΕ. Ήδη από τις 10 Δεκεμβρίου, από σήμερα δηλαδή, η διεξαγωγή ιπποδρομιών και το «ΣΤΟΙΧΗΜΑ» περνούν στον ΟΠΑΠ.

Με τον ν. 4326/2015, που ψήφισε η κυβέρνηση ΣΥΡΙΖΑ-ΑΝΕΛ, προβλέπεται η μετάταξη των μόνιμων εργαζομένων και των συμβασιούχων που εργάζονται στον ΟΔΙΕ, έστω με αυτές τις απαράδεκτες συνθήκες δουλειάς, αλλά μέχρι σήμερα δεν έχει γίνει ακόμα τίποτα. Αντίθετα, έχουν πάρει όλοι τις απολύσεις τους από τον ΟΔΙΕ και περιμένουν από εσάς τι θα κάνετε το επόμενο διάστημα.

Τα ερωτήματα είναι συγκεκριμένα κι επειδή προηγουμένως ο Βουλευτής του ΣΥΡΙΖΑ μίλησε για νομιμότητα, υπάρχει ένας νόμος που εσείς δεν υλοποιείτε, επειδή -φαίνεται- διασφαλίζει τις θέσεις των εργαζομένων. Κάπως έτσι είναι η νομιμότητα στον καπιταλισμό. Και αλίμονο εάν η εργατική τάξη υπεράσπιζε αυτούς τους νόμους, χωρίς να κάνει προσπάθεια να τους ανατρέπει και να βελτιώνει τη ζωή του διαρκώς.

Εδώ, λοιπόν, έχουμε έναν νόμο ο οποίος δεν έχει υλοποιηθεί. Πολλοί εργαζόμενοι έχουν προσφύγει στη δικαιοσύνη και έχουν δικαιωθεί. Παρ’ όλα αυτά, η Κυβέρνηση λέει ότι πρέπει να εξαντληθούν όλα τα δικαστικά μέσα και τους πάει στον Άρειο Πάγο, σε μία διαδικασία χρονοβόρα και κοστοβόρα για τους εργαζόμενους. Δεν αντιμετωπίζει το ζήτημα της διασφάλισης της δουλειάς τους και της συνέχισής της με τους όρους που είχαν, έτσι ώστε να επιβιώσουν και αυτοί και οι οικογένειές τους.

Ρωτάμε, λοιπόν, τι θα κάνετε για να προχωρήσει άμεσα η διαδικασία των μετατάξεων, υλοποιώντας και τον νόμο, και αν θα διασφαλίσετε το σύνολο των εργαζομένων που εργάζονταν στον ΟΔΙΕ μέχρι σήμερα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υφυπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):**Ευχαριστώ, κύριε Πρόεδρε.

Κύριε Κατσώτα…

**ΧΡΗΣΤΟΣ ΚΑΤΣΩΤΗΣ:** Κατσώτης, παρακαλώ. Κατσώτας ήταν ο Παυσανίας.

**ΠΡΟΕΔΡΕΥΩΝ (Γεώργιος Βαρεμένος):** Ναι, Κατσώτας ήταν ένας παλαιός Βουλευτής από την Ένωση Κέντρου. Ο Παυσανίας Κατσώτας.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ναι, με συγχωρείτε.

Κύριε Κατσώτη, μου προκαλείτε μία απορία από όσα είπατε. Θέλετε τελικά να υπερασπίσουμε το δικαίωμα στην εργασία και στη δουλειά αυτών των ανθρώπων;

**ΧΡΗΣΤΟΣ ΚΑΤΣΩΤΗΣ:** Εσείς δεν το κάνετε! Εμείς, βεβαίως και θέλουμε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ακούστε, λοιπόν, μιας και δεν το κάνουμε.

Ήδη από τις 13 Μαΐου εμείς -η Κυβέρνηση η δική μας- νομοθετήσαμε πώς θα λυθεί το πρόβλημα αυτών των εργαζομένων. Ήταν ένα σύνθετο πρόβλημα, το οποίο η προηγουμένη κυβέρνηση το είχε αφήσει κατά κυριολεξία στην άκρη και στη γωνία. Οι εργαζόμενοι αυτοί ήταν σε ένα καθεστώς ανασφάλειας. Ειλικρινώς, από τις επαφές που είχαμε κάνει μαζί τους κι εγώ και η τότε αρμόδια Αναπληρώτρια Υπουργός Οικονομικών νιώσαμε το άγχος και την αγωνία τους για το τι πρόκειται να γίνει.

Εμείς, λοιπόν, πήραμε αμέσως τη νομοθετική πρωτοβουλία και νομοθετήσαμε τον Μάιο σχετικά με τη διασφάλιση του δικαιώματος στη δουλειά. Αυτό θεωρούμε ότι είναι καθήκον και υποχρέωση της Κυβέρνησης της Αριστεράς έναντι των εργαζομένων, οι οποίοι -ένα μεγάλο μέρος από αυτούς- εργάστηκαν χρόνια σε ένα καθεστώς, το οποίο ειλικρινώς δεν ξέρω να υπάρχει πουθενά αλλού. Αναφέρομαι στις συμβάσεις της μίας ημέρας.

Το δεύτερο που ήθελα να σας πω, κύριε συνάδελφε, είναι ότι μου κάνει πραγματικά εντύπωση το γεγονός ότι, ενώ καθ’ όλον τον Νοέμβριο είχαμε συζητήσεις με το σωματείο των εργαζομένων ακριβώς για το πώς θα λυθεί το πρόβλημα με τον καλύτερο δυνατό τρόπο και στις 4 Δεκεμβρίου κατατέθηκε τροπολογία από Βουλευτές του ΣΥΡΙΖΑ που επιλύει το θέμα οριστικά και αμετάκλητα, έρχεστε εσείς στις 7 του μηνός και καταθέτετε την επίκαιρη ερώτηση.

Μάλιστα, χθες στην αρμόδια επιτροπή, υποστήριξα τη σχετική τροπολογία, η οποία λύνει το θέμα αμετάκλητα κατά τη γνώμη μου, διότι εκτός από τα δύο στάδια, τα οποία εποπτεύει το Υπουργείο Πολιτισμού κι Αθλητισμού, το Στάδιο Ειρήνης και Φιλίας και το ΟΑΚΑ, εμείς με την τροπολογία αυτή δίνουμε την δυνατότητα στους εργαζομένους του ΟΔΙΕ να απορροφηθούν και από Οργανισμούς Τοπικής Αυτοδιοίκησης Α΄ και Β΄ βαθμού.

Και το κάναμε αυτό, κύριε συνάδελφε, διότι διαπιστώσαμε ότι υπάρχουν χρηστικές ειδικότητες όχι για το Υπουργείο Αθλητισμού, αλλά για άλλες υπηρεσίες και θα ήταν κρίμα να πάρουμε εμείς και να εντάξουμε στο δυναμικό των σταδίων, για παράδειγμα, κτηνιάτρους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επειδή, λοιπόν, θέλαμε να υπάρχει ένας ορθολογισμός, αλλά και συγχρόνως διασφάλιση της εργασίας, γι’ αυτόν τον λόγο κατατέθηκε η τροπολογία, την υποστήριξα χθες στην αρμόδια επιτροπή. Kαι σας ενημερώνω, γιατί διαπιστώνω ότι προφανώς δεν το έχετε υπ’ όψιν σας, ότι η διάταξη αυτή έχει και αναδρομική ισχύ για να μην υπάρξει ούτε μία ημέρα κενού στην πορεία εργασίας αυτών των ανθρώπων.

Επομένως θέλω να σας πω, κύριε συνάδελφε, ότι η Κυβέρνηση νομοθετεί προς όφελος των εργαζομένων, ώστε να μην βρεθούν σε συνθήκες βαθυτάτης οικονομικής και κοινωνικής κρίσης, χωρίς δουλειά.

**ΠΡΟΕΔΡΕΥΩΝ (Γεώργιος Βαρεμένος):** Αφήστε κάτι για τη δευτερολογία σας, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Τελειώνω, κύριε Πρόεδρε.

Κατοχυρώνουμε το δικαίωμα στην εργασία και συγχρόνως προσπαθούμε με έναν ορθολογικό τρόπο να κατανείμουμε αυτούς τους εργαζόμενους εκεί που πρέπει, με βάση τις ειδικότητές τους για να μην υπάρχει σώρευση σε νομικά πρόσωπα που δεν τους έχουν ανάγκη με βάση τη δουλειά που έκαναν τόσα χρόνια.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, βγάζετε προς τα έξω ότι όλα τα κάνετε σωστά, ότι κακώς οι εργαζόμενοι είναι στον δρόμο, ότι όλο το νομοθετικό πλαίσιο υπηρετεί τις ανάγκες τους. Εδώ έχετε ισοπεδώσει τα πάντα, εσείς μου βγαίνετε και από πάνω; Έχετε ισοπεδώσει τα πάντα. Kαι εδώ κάνετε μία τροπολογία –βεβαίως την είδαμε εκ των υστέρων- που δεν αντιμετωπίζει το πρόβλημα, έτσι όπως λένε οι εργαζόμενοι.

Βεβαίως, κάνετε μετατάξεις στο τακτικό προσωπικό, αλλά εξαιρείτε έναν μεγάλο αριθμό εργαζομένων που δούλευε για είκοσι και είκοσι πέντε χρόνια με αυτήν τη σύμβαση της μίας ημέρας. Αυτό το προσωπικό, το εξαιρείτε. Kαι είναι αρκετοί. Πού θα πάνε αυτοί; Ποια είναι η πρόβλεψή σας γι’ αυτούς;

Επίσης, δεν αντιμετωπίζετε μέσα από την τροπολογία σας το χρονικό όριο. Μέχρι πότε θα τελειώσουν αυτές οι μετατάξεις και μέχρι τότε πότε θα πληρωθούν αυτοί οι εργαζόμενοι για να αντιμετωπίσουν τις μεγάλες ανάγκες που έχουν στη ζωή τους;

Την είδαμε την τροπολογία. Έχουμε κάνει κι άλλες ερωτήσεις για τους εργαζόμενους του Ιππόδρομου, κύριε Υπουργέ. Δεν είναι μόνο αυτή με την οποία απαιτούμε ή ζητάμε την υλοποίηση του νόμου, που η δική σας Κυβέρνηση είχε ψηφίσει. Εσείς έχετε την ευθύνη, κύριε Υπουργέ, που ήρθε δέκα του μηνός και δεν την αντιμετωπίσαμε, που απολύθηκαν οι εργαζόμενοι, έφτασαν στην τελευταία ημέρα. Και έρχεστε τώρα, εκ των υστέρων να υλοποιήσετε τον νόμο και βγαίνετε και από πάνω!

«Ξέρετε, εμείς νομοθετούμε». Δεν είπαμε ότι δεν νομοθετείτε, αλλά πότε, πώς και προς όφελος τίνος.

Εμείς λέμε, λοιπόν, εδώ ότι αυτοί οι εργαζόμενοι ζητούν να διασφαλίσουν τη δουλειά τους, όλοι χωρίς εξαιρέσεις και να συνεχιστεί κανονικά η δουλειά τους και η αμοιβή τους, γιατί στην τροπολογία δεν αναφέρετε την ημερομηνία μετάταξης. Επίσης, δεν λέτε αν αυτό αφορά όλους τους εργαζόμενους.

Και εν πάση περιπτώσει, όσον αφορά αυτό, το να εξαντληθούν τα δικαστικά μέσα να πω ότι κάποια στιγμή πρέπει να πάρετε μια απόφαση. Γιατί θα πρέπει όλοι να φτάνουν στον Άρειο Πάγο; Γιατί; Δηλαδή, ο πρώτος και ο δεύτερος βαθμός της δικαιοσύνης δεν φτάνει για το δημόσιο; Θα πρέπει οι εργαζόμενοι να φτάνουν στον Άρειο Πάγο μέσα από μια πολύ μεγάλη χρονική διαδικασία, αλλά και πολύ μεγάλο κόστος γι’ αυτούς; Ποιος είναι ο λόγος να φτάνουν στον Άρειο Πάγο; Δεν καταλαβαίνουμε, δηλαδή, αυτήν τη λογική. Γιατί στον ιδιωτικό τομέα μπορεί, για παράδειγμα, να εφαρμοστεί μια απόφαση πρωτόδικη ή εφετείου και εσείς εδώ λέτε να εξαντληθούν όλα τα δικαστικά μέσα; Τι θα βγάλετε με αυτό το θέμα;

Εμείς θέλουμε και αυτοί που έχουν δικαιωθεί, αλλά και αυτοί που ανήκουν στην ίδια περίπτωση να έχουν διασφάλιση της εργασίας τους και της αμοιβής τους από εδώ και πέρα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υφυπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Ξεκινάω από το τελευταίο. Πού είδατε, κύριε συνάδελφε, ότι εμείς ζητάμε αμετάκλητες αποφάσεις, δηλαδή αποφάσεις που να έχουν εκδοθεί από τον Άρειο Πάγο;

**ΧΡΗΣΤΟΣ ΚΑΤΣΩΤΗΣ:** Δεν υλοποιούνται γι’ αυτούς που πήγαν…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Σας άκουσα, κύριε συνάδελφε.

Αν διαβάσετε αυτά που έχουμε νομοθετήσει και την τροπολογία, εμείς μιλάμε για το μόνιμο προσωπικό αφ’ ενός, αφ’ ετέρου για το προσωπικό που έχει σύμβαση ιδιωτικού δικαίου αορίστου χρόνου. Αυτό δεν ζητάμε να το αναγνωρίσει αμετάκλητα το ανώτατο δικαστήριο, ο Άρειος Πάγος. Μπορεί αυτό να έχει αναγνωριστεί από τη διαδικασία του ΑΣΕΠ. Γιατί αυτό δεν το λέτε;

Επομένως, εμείς ούτε ζητάμε από κανέναν εργαζόμενο να προσφύγει στην ελληνική δικαιοσύνη και μάλιστα στον ανώτατο βαθμό, αλλά του δίνουμε και τη δυνατότητα να αναγνωριστεί αυτή η σχέση εργασίας αορίστου χρόνου ιδιωτικού δικαίου και μέσω της διοικητικής διαδικασίας, μέσω της αρχής, που είναι το ΑΣΕΠ. Επομένως αυτά, που είπατε προηγουμένως, δεν έχουν καμμία σχέση ούτε με τις προθέσεις της Κυβέρνησης ούτε με αυτά που νομοθετεί η Κυβέρνηση.

**ΧΡΗΣΤΟΣ ΚΑΤΣΩΤΗΣ:** Πώς τους διασφαλίζετε τους εργαζόμενους;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κύριε συνάδελφε, καταλαβαίνω ότι βρίσκεστε…

**ΧΡΗΣΤΟΣ ΚΑΤΣΩΤΗΣ:** Πώς τους διασφαλίζετε; Αυτό πείτε μας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κατσώτη, ρωτήσατε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κύριε Κατσώτη, επειδή ακριβώς στο θέμα αυτό βρίσκεστε σε απόλυτο αδιέξοδο, διότι οι εργαζόμενοι συνεχώς ενημερώνονταν από το Υπουργείο ποια είναι η διαδικασία, σας λέω ότι για να μην υπάρξει ούτε η μια ημέρα κενού στην εργασιακή συνέχεια, εμείς φροντίσαμε και δώσαμε αναδρομική ισχύ στη διάταξη, στην τροπολογία που θα ψηφιστεί από τη Βουλή σε τρεις μέρες, για να ισχύσει από τις 9 Δεκεμβρίου. Επομένως, κανένα πρόβλημα στον εργασιακό βίο αυτών των ανθρώπων δεν πρόκειται να υπάρξει.

Επίσης, αυτό που θέλω να πω είναι ότι είχαμε μια πάρα πολύ καλή συνεργασία με τους εργαζόμενους για το ζήτημα αυτό. Μάλιστα, εξαιτίας του γεγονότος ότι είχαμε μια πάρα πολύ καλή συνεργασία, μπορέσαμε και νομοθετήσαμε και τον Μάιο, αλλά νομοθετούμε και τώρα για να λυθούν αυτά τα προβλήματα. Όμως, αυτά τα προβλήματα πρέπει να λυθούν βλέποντας και τις δυνατότητες απορρόφησης. Ήταν δυνατόν, κύριε συνάδελφε, να απορροφηθούν όλοι αυτοί οι εργαζόμενοι από δύο στάδια;

Σας είπα προηγουμένως το εξής, αλλά το παρακάμπτετε. Ήταν δυνατόν να διορίσουμε κτηνιάτρους στα στάδια που εποπτεύει το Υπουργείο Αθλητισμού; Εδώ πρέπει να υπάρξει ένας εξορθολογισμός και μια σοβαρή μετακίνηση, ούτως ώστε αυτοί οι άνθρωποι, που πηγαίνουν στις δημόσιες υπηρεσίες, να βρίσκουν δουλειά και να ασκούν τη δουλειά που γνωρίζουν και για την οποία πάρα πολλοί από αυτούς είναι εξειδικευμένοι και έχουν σπουδάσει.

Επομένως, με σοβαρό τρόπο, με ευαισθησία απέναντι στους εργαζομένους και με αποφασιστικότητα λύνουμε αυτά τα προβλήματα.

Ξέρετε πολύ καλά, κύριε συνάδελφε, ότι αν εδώ δεν ήμασταν εμείς αλλά η προηγούμενη κυβέρνηση, θα είχε το δόγμα πως, αφού κλείνει ένας οργανισμός, απολύονται οι εργαζόμενοι και τέλος. Και όχι μόνο αυτό, θα το παρουσίαζε και προς τους δανειστές ως μεγάλο επίτευγμα, ότι οι εργαζόμενοι δεν αποκαθίστανται στις δουλειές τους, αλλά βρίσκονται στον δρόμο. Τα ξέρετε αυτά. Τα γνωρίσαμε την προηγούμενη περίοδο.

Επομένως αυτό που θα περιμέναμε από εσάς είναι, βεβαίως, να μας ρωτήσετε ποιες είναι οι προθέσεις της Κυβέρνησης κ.λπ. Σας το είπα προηγουμένως. Να μας πείτε όμως: Κάνατε ό,τι μπορούσατε μέσα σε αυτό το σύντομο χρονικό διάστημα, για να λυθεί ένα πρόβλημα που ήταν πρόβλημα ετών και να μπει τέλος σε ένα καθεστώς εργασιακού μεσαίωνα που υπήρχε στον ιππόδρομο, με τις συμβάσεις μιας ημέρας, όπως σας είπα.

**ΧΡΗΣΤΟΣ ΚΑΤΣΩΤΗΣ:** Γι’ αυτούς τι λέτε;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Γι’ αυτούς σας λέμε ότι φροντίζουμε όπου υπάρχει μόνιμο προσωπικό και όπου έχει αναγνωριστεί σύμβαση εργασίας ιδιωτικού δικαίου αορίστου χρόνου όχι από τον Άρειο Πάγο, όπως είπατε εσείς, αλλά ακόμη και από το ΑΣΕΠ. Όλοι αυτοί οι εργαζόμενοι αποκαθίστανται πλέον όχι μόνο τους εποπτευόμενους φορείς στον τομέα του αθλητισμού, από το Υπουργείο Πολιτισμού και Αθλητισμού αλλά και σε ΟΤΑ Α΄ και Β΄ βαθμού.

Αυτή είναι η σοβαρή παρέμβαση που κάνει η Κυβέρνηση, αποκατάστασης του δικαιώματος της εργασίας, που είχε διαταραχθεί βιαίως γι’ αυτούς τους ανθρώπους, οι οποίοι βρίσκονταν στον δρόμο από χθες. Και με αυτόν τον τρόπο, το πρόβλημα λύνεται οριστικά και αμετάκλητα.

Ευχαριστώ, κύριε Πρόεδρε.

**ΧΡΗΣΤΟΣ ΚΑΤΣΩΤΗΣ:** Δεν απαντήσατε γι’ αυτούς που είναι είκοσι χρόνια με σύμβαση μιας ημέρας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κατσώτη, σας παρακαλώ!

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Δεν σας απάντησα, κύριε Κατσώτη;

**ΧΡΗΣΤΟΣ ΚΑΤΣΩΤΗΣ:** Αυτοί είναι μέσα;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Δεν είναι; Εσείς δεν το ξέρετε ότι είναι;

**ΧΡΗΣΤΟΣ ΚΑΤΣΩΤΗΣ:** Πού είναι; Πείτε μου πού είναι.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Δεν είναι αυτοί που έχει αναγνωριστεί η σύμβασή τους ως σύμβαση εργασίας αορίστου χρόνου και από τα δικαστήρια και από το ΑΣΕΠ;

**ΧΡΗΣΤΟΣ ΚΑΤΣΩΤΗΣ:** Και γι’ αυτούς που δεν ανανέωσαν ακόμη; Και γι’ αυτούς που δεν πήγαν στα δικαστήρια, τι κάνατε;

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώθηκε η διαδικασία!

Κύριε Κατσώτη, σας παρακαλώ!

**ΧΡΗΣΤΟΣ ΚΑΤΣΩΤΗΣ:** Τι τους λέτε;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κύριε Κατσώτη, βρίσκεστε σε αδιέξοδο, ακριβώς γιατί η Κυβέρνηση έκανε αυτό που έπρεπε με βάση τον νόμο και τηρώντας τη νομιμότητα.

**ΧΡΗΣΤΟΣ ΚΑΤΣΩΤΗΣ:** Μας ακούνε!

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και δύο εκπαιδευτικοί συνοδοί τους από το 4ο Δημοτικό Σχολείο του Αλίμου, την πατρίδα του Θουκυδίδη.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφε, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 11 Δεκεμβρίου 2015:

**Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 129 παράγραφοι 2 και 3, του Κανονισμού της Βουλής)**

1. Η με αριθμό 239/21/1-12-2015 επίκαιρη ερώτηση της Βουλευτού Α΄Αθηνών της Νέας Δημοκρατίας κ. **Ντόρας Μπακογιάννη** προς τον **Πρωθυπουργό,** σχετικά με τους χειρισμούς της Κυβέρνησης στη διαδικασία ανακεφαλαιοποίησης των τραπεζών.

2. Η με αριθμό 270/24/7-12-2015 επίκαιρη ερώτηση του Προέδρου της Κοινοβουλευτικής Ομάδας της Ένωσης Κεντρώων και Βουλευτή Β΄ Αθηνών κ. **Βασιλείου Λεβέντη** προς τον **Πρωθυπουργό,** σχετικά με τα κριτήρια επιλογής για την ίδρυση νέων κέντρων υποδοχής προσφύγων τύπου «hotspot» στην ελληνική επικράτεια και ιδίως στη νήσο Κω.

3. Η με αριθμό 277/8-12-2015 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. **Μερόπης Τζούφη** προς τον Υπουργό  **Υγείας,** σχετικά με τη λειτουργία του Υπολογιστικού Τομογράφου (PET-CT) στο Πανεπιστημιακό Γενικό Νοσοκομείο Ιωαννίνων.

4. Η με αριθμό 266/7-12-2015 Επίκαιρη Ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. **Νικολάου Κούζηλου** προς τον Υπουργό **Εθνικής Άμυνας,** σχετικά με την προμήθεια βλημάτων από το εξωτερικό για τον ελληνικό Στρατό Ξηράς.

5. Η με αριθμό 281/8-12-2015 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδος κ. **Εμμανουήλ Συντυχάκη** προς τους Υπουργούς **Εργασίας, Κοινωνικής Ασφάλισης και Κοινωνικής Αλληλεγγύης** και **Εσωτερικών και Διοικητικής** **Ανασυγκρότησης,** σχετικά με την επαναπρόσληψη των σαράντα δύο εργαζομένων του εργοστασίου Ανακύκλωσης στο Ηράκλειο Κρήτης από την εταιρεία «WASTE SOLUTIONS».

6. Η με αριθμό 272/8-12-2015 επίκαιρη ερώτηση του Βουλευτή Β΄ Αθηνών του Ποταμιού κ. **Γεωργίου Αμυρά** προς τον Υπουργό **Περιβάλλοντος και Ενέργειας,** σχετικά με τη θέση του Υπουργείου για το αίτημα της ΔΕΗ περί χορήγησης δωρεάν δικαιωμάτων εκπομπών στη λιγνιτική ηλεκτροπαραγωγή.

7. Η με αριθμό 273/8-12-2015 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. **Βασιλείου Κόκκαλη** προς τον Υπουργό **Υγείας,** σχετικά με την ανάγκη για την άμεση απόκτηση Γραμμικού Επιταχυντή στο Τμήμα Ακτινοθεραπείας του Πανεπιστημιακού Γενικού Νοσοκομείου Λάρισας.

**Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)**

1. Η με αριθμό 276/8-12-2015 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. **Χρυσούλας Κατσαβριά - Σιωροπούλου** προς τον Υπουργό **Αγροτικής Ανάπτυξης και Τροφίμων,** σχετικά με την υποστήριξη και την αξιοποίηση του Εθνικού Κέντρου Ποιοτικού Ελέγχου, Ταξινόμησης και Τυποποίησης Βάμβακος στον Νομό Καρδίτσας.

2. Η με αριθμό 263/7-12-2015 επίκαιρη ερώτηση του Βουλευτή Μαγνησίας της Νέας Δημοκρατίας κ. **Χρήστου Μπουκώρου** προς τον Υπουργό **Αγροτικής Ανάπτυξης και Τροφίμων,** σχετικά με την αναστολή αδειοδότησης Έργων Ανανεώσιμων Πηγών Ενέργειας από τις Περιφερειακές Διευθύνσεις Αγροτικής Οικονομίας και Κτηνιατρικής.

3. Η με αριθμό 267/7-12-2015 επίκαιρη ερώτηση του Βουλευτή Επικρατείας του Λαϊκού Συνδέσμου – Χρυσή Αυγή κ. **Χρήστου Παππά** προς τον Υπουργό **Υγείας,** σχετικά με «την πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας».

4. Η με αριθμό 282/8-12-2015 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδος κ. **Σταύρου Τάσσου** προς τον Υπουργό **Παιδείας, Έρευνας και Θρησκευμάτων,** σχετικά με την αντιμετώπιση των προβλημάτων στα Τεχνολογικά Εκπαιδευτικά Ιδρύματα της Χώρας.

5. Η με αριθμό 274/8-12-2015 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. **Δημητρίου Καμμένου** προς τον Υπουργό **Οικονομικών,** σχετικά με την αντιμετώπιση της λαθρεμπορίας προϊόντων καπνού, την αύξηση των δημοσίων εσόδων με την πάταξη της φοροδιαφυγής και τη θεσμική θωράκιση της αγοράς.

6. Η με αριθμό 280/8-12-2015 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. **Ιωάννη Σαρίδη** προς τον Υπουργό **Υγείας,** σχετικά με την ενεργοποίηση μονάδας εσωτερικού ελέγχου του Υπουργείου Υγείας.

7.- Η με αριθμό 258/7-12-2015 επίκαιρη ερώτηση του Ανεξάρτητου Βουλευτή Αχαΐας κ. **Νικολάου Νικολόπουλου** προς τον Υπουργό **Εργασίας, Κοινωνικής Ασφάλισης και Κοινωνικής Αλληλεγγύης,** σχετικά με «τη μειωμένη χρηματοδότηση κατά το Β΄ εξάμηνο των προνοιακών ιδρυμάτων της Περιφέρειας Δυτικής Μακεδονίας».

**ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)**

1. Η με αριθμό 439/29/21-10-2015 ερώτηση και αίτηση κατάθεσης εγγράφων του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. **Ιωάννη Κουτσούκου** προς τον Υπουργό **Οικονομικών,** σχετικά με την ένταξη στη ρύθμιση της ΠΝΠ της 27-3-2015, οφειλετών με ληξιπρόθεσμες υποχρεώσεις άνω του 1 εκατομμυρίου ευρώ.

Επίσης, έχω την τιμή να ανακοινώσω στο Σώμα ότι η επίκαιρη ερώτηση του Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ προς τον Υπουργό Ναυτιλίας και Νησιωτικής Πολιτικής σχετικά με την υποστελέχωση του Λιμενικού Σώματος Δωδεκανήσου, δεν συζητείται, λόγω κωλύματος του Υπουργού και διαγράφεται.

Θα θέλατε να πείτε κάτι, κύριε Κρεμαστινέ;

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, κατ’ αρχάς δεν γνωρίζω το κώλυμα του Υπουργού. Υποθέτω ότι πρέπει να είναι κάτι σοβαρό. Αλλά, σοβαρότερο είναι το θέμα που ήθελα να θέσω.

**ΠΡΟΕΔΡΕΥΩΝ (Γεώργιος Βαρεμένος):** Θα σας πω. Κατά σύμπτωση ο Υπουργός είναι σε μια τελετή που αφορά το Λιμενικό Σώμα στο Αρχηγείο του για κάποια δωρεά. Αυτή είναι η ενημέρωση που έχουμε από την πλευρά του κυρίου Υπουργού.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Σύμφωνοι. Όμως, είναι σοβαρότερο αυτό το θέμα και θα επανακατατεθεί η ερώτηση γιατί, όπως ξέρετε, κάθε μέρα πνίγονται παιδιά, άνθρωποι σε εκείνες τις θάλασσες και το Λιμενικό Σώμα καταγγέλλει ότι δεν μπορεί πια να ανταποκριθεί. Το σπουδαιότερο είναι πως καταγγέλλει ότι υπάρχει ανισοκατανομή προσωπικού του Λιμενικού στη χώρα και ζητάει ίση μεταχείριση.

**ΠΡΟΕΔΡΕΥΩΝ (Γεώργιος Βαρεμένος):** Το κατανοώ. Όμως, ας μην αναπτύξετε την ερώτηση, γιατί δεν θα σας απαντήσω εγώ.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Είναι κάτι σημαντικό, το οποίο πρέπει να έρθει ο Υπουργός να απαντήσει. Οπότε, θα επανακατατεθεί η ερώτηση.

**ΠΡΟΕΔΡΕΥΩΝ (Γεώργιος Βαρεμένος):** Υποθέτω ότι θα επανέλθετε.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Ελπίζω.

**ΠΡΟΕΔΡΕΥΩΝ (Γεώργιος Βαρεμένος):** Είναι στη δική σας ευχέρεια να επανέλθετε!

Κυρίες και κύριοι συνάδελφε, έχω την τιμή να ανακοινώσω στο Σώμα ότι η επίκαιρη ερώτηση επίκαιρη ερώτηση του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Εσωτερικών και Διοικητικής Ανασυγκρότησης, σχετικά με την υιοθέτηση και την προώθηση της αποτέφρωσης των νεκρών από την πολιτεία, δεν συζητείται, μετά από συνεννόηση του ερωτώντος Βουλευτή και του αρμόδιου Υπουργού.

Επίσης, η έβδομη με αριθμό 248/4-12-2015 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την επαπειλούμενη κύρωση της διακοπής του ρεύματος σε περίπτωση αδυναμίας εξόφλησης εκ μέρους του καταναλωτή, δεν συζητείται, λόγω κωλύματος του αρμόδιου Υπουργού και διαγράφεται.

Θα συζητηθεί η πρώτη με αριθμό 831/4-11-2015 ερώτηση της Βουλευτού Α΄ Αθηνών της Νέας Δημοκρατίας κ. Ντόρας Μπακογιάννη προς τον Υπουργό Εξωτερικών, σχετικά με την επανεξέταση του καθεστώτος της συνθήκης Σένγκεν.

Θα απαντήσει ο Αναπληρωτής Υπουργός, κ. Νικόλαος Ξυδάκης.

Κυρία Μπακογιάννη, έχετε τον λόγο για δύο λεπτά.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, σας ευχαριστώ πολύ. Όμως, πριν αρχίσετε να μετράτε τον χρόνο, θα ήθελα να πω ότι δεν πρέπει να είναι ιδιαιτέρως ευτυχές το Προεδρείο, όταν αναγγέλλει σειρά ερωτήσεων, οι οποίες δεν απαντώνται λόγω κωλύματος Υπουργού.

**ΠΡΟΕΔΡΕΥΩΝ (Γεώργιος Βαρεμένος):** Καθόλου ευτυχές δεν είναι!

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, επιτρέψτε μου! Έχω αρκετή εμπειρία σε αυτήν τη Βουλή, για να ξέρω ότι μια Κυβέρνηση, η οποία δεν σέβεται τον κοινοβουλευτικό έλεγχο και εμφανίζει αυτήν την εικόνα, είναι μια Κυβέρνηση, η οποία έχει μια οίηση, η οποία δεν προσήκει στο κοινοβουλευτικό πολίτευμα.

**ΠΡΟΕΔΡΕΥΩΝ (Γεώργιος Βαρεμένος):** Αυτό, όμως, αδικεί τους παρόντες Υπουργούς.

**ΘΕΟΔΩΡΑ ΜΠΑΚΟΓΙΑΝΝΗ:** Προς τους Υπουργούς το λέω αλλά παρακαλώ και εσάς, όπως…

**ΠΡΟΕΔΡΕΥΩΝ (Γεώργιος Βαρεμένος):** Όχι. Λέω ότι αδικεί τους παρόντες.

**ΘΕΟΔΩΡΑ ΜΠΑΚΟΓΙΑΝΝΗ:** Αδικεί τους παρόντες, εντάξει. Μας έκαναν την τιμή τρεις Υπουργοί από τους δώδεκα σήμερα να παρίστανται.

**ΠΡΟΕΔΡΕΥΩΝ (Γεώργιος Βαρεμένος):** Όχι, είναι υποχρέωσή τους.

**ΘΕΟΔΩΡΑ ΜΠΑΚΟΓΙΑΝΝΗ:** Δεν είναι καλό το ποσοστό, κύριε Πρόεδρε. Και παρακαλώ να μεταφέρετε στον Πρόεδρο της Βουλής την έντονη διαμαρτυρία μου, διότι έτσι δεν μπορεί να συνεχίσει ο κοινοβουλευτικός διάλογος, δηλαδή όταν οι Υπουργοί απλώς κωλύονται και μετά περιμένουν, δια της επιφοιτήσεως του Αγίου Πνεύματος, να λυθούν τα προβλήματα.

Έρχομαι τώρα, κύριε Πρόεδρε, στο θέμα της Σένγκεν και παρακαλώ να ξεκινήσετε τώρα τον χρόνο μου.

Κύριε Υπουργέ, σας κατέθεσα στις 4 Νοεμβρίου την ερώτηση για τη Σένγκεν. Δεν το έκανα τυχαία. Το έκανα, διότι ήθελα να χτυπήσω καμπανάκι στο Υπουργείο Εξωτερικών ότι αρχίζει μια συζήτηση σε διάφορα fora και από διάφορους Ευρωπαίους συνομιλητές μας, οι οποίοι θέλουν να αντιμετωπίσουν τα δικά τους εσωτερικά προβλήματα, παρουσιάζοντας την Ελλάδα, για άλλη μια φορά, ως το «μαύρο πρόβατο» και ως τη χώρα η οποία δεν τηρεί τις συμφωνίες της.

Δεν μπήκατε στον κόπο να μου απαντήσετε στην ερώτηση. Κακώς κάνατε, διότι αν είχατε ευαισθητοποιηθεί, θα είχατε προλάβει αυτό το οποίο «έσκασε» στα δημοσιεύματα μετά και για το οποίο μας έψεξε και ο κύριος Πρωθυπουργός, κουνώντας το δάκτυλο εδώ στην Αντιπολίτευση, για το πώς τολμήσαμε να πούμε ότι υπάρχει ένα θέμα σε διάφορους ευρωπαϊκούς κύκλους, οι οποίοι χρησιμοποιούν την Ελλάδα για να μπορέσουν να την κατηγορήσουν και άρα, ενδεχομένως, να αλλάξουν την Σένγκεν, κάνοντας μια μικρότερη Σένγκεν.

Το πόσο σημαντική είναι η Σένγκεν, δεν χρειάζεται να σας το πω. Φαντάζομαι ότι εσείς, τουλάχιστον, το ξέρετε. Αλλά η ουσία της υποθέσεως είναι ότι αν και μετά το θέμα έκλεισε, είναι γιατί η ελληνική Κυβέρνηση υποχρεώθηκε στο τέλος να αναγγείλει ότι θα υλοποιήσει αυτά για τα οποία δεσμεύτηκε ο κύριος Πρωθυπουργός στη Σύνοδο των Δυτικών Βαλκανίων.

Το ερώτημα, όμως, είναι γιατί δεν το έκανε από την αρχή, και, κατ’ αρχάς, γιατί δεν εφήρμοσε από την αρχή αυτά για τα οποία είχε δεσμευτεί. Αλλά η ανικανότητα της Κυβέρνησης είναι γνωστή. Δεν θα μπω σε αυτό και γιατί δεν έκανε τα πέντε hot spots. Δεν είναι και δικό σας θέμα. ‘Έχετε αφήσει τον έρημο κ. Μουζάλα να τα παλεύει μόνος του.

Αυτό, όμως, που με απασχολεί πάρα πολύ είναι τι κάνατε ακριβώς με τη συμφωνία την οποία έχετε κάνει στο θέμα της FRONTEX. Διότι εδώ παρουσιάζετε μια περίεργη κατάσταση. Εσείς αρνείστε να πείτε, για ένα μεγάλο χρονικό διάστημα –το λέτε, όταν σκάει το θέμα- ότι δέχεστε τη FRONTEX. Ποιος είναι ο λόγος που δεν το κάνετε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έψαξα να καταλάβω τι κρύβεται από πίσω. Και βλέπω με πολύ μεγάλο ενδιαφέρον ότι δια μαγείας δύο NOTAM -μία ελληνική και μία τουρκική που αφορούν στο Αιγαίο- αποσύρονται ταυτόχρονα τέσσερις ημέρες μετά από τη Συμφωνία των Δυτικών Βαλκανίων.

Όπως ξέρετε, το θέμα της έρευνας και διάσωσης στο Αιγαίο είναι μείζον θέμα. Απασχόλησε όλους τους Υπουργούς Εξωτερικών της χώρας επί πάρα πολλά χρόνια. Οι Τούρκοι δεν παραδέχονται το ένα κομμάτι και εμείς δεν θέλουμε το άλλο. Είχαμε μόνιμα τις διαφωνίες μας πάνω σε αυτό.

Η ελληνική πλευρά καταθέτει μία NOTAM με τις δικές της θέσεις και η τουρκική πλευρά καταθέτει μια άλλη NOTAM πάλι με τις δικές της θέσεις. Και αυτές οι δύο εξαφανίζονται διά μαγείας, κατεβαίνουν και δεν αντικαθίστανται και έρχεται και γίνεται μια συζήτηση περί της Ευρωπαϊκής Ακτοφυλακής, που ήταν μια θέση την οποία κι εμείς είχαμε υποστηρίξει κάποια στιγμή αλλά μιας Ευρωπαϊκής Ακτοφυλακής η οποία θα φυλάει τα ευρωπαϊκά σύνορα, δηλαδή τα δικά μας, και θα απαρτίζεται από Ευρωπαίους.

Υπάρχει, κύριε Υπουργέ, κάτι το οποίο κρύβετε και το οποίο η Εθνική Αντιπροσωπεία θα έπρεπε να γνωρίζει για τις συμφωνίες που έχουν γίνει για το θέμα της FRONTEX;

Διότι θέλω να ξεκαθαρίσω ότι η θέση της Νέας Δημοκρατίας ήταν, είναι και θα είναι ότι οι ευρωπαϊκές δομές πρέπει να μπαίνουν στα ευρωπαϊκά σύνορα, διότι ήταν πάγιο αίτημα της ελληνικής Κυβέρνησης. Μας ενδιαφέρει δηλαδή να αποδέχονται οι Ευρωπαίοι ότι αυτά είναι τα ευρωπαϊκά σύνορα και να στηρίζουν την Ελλάδα στη φύλαξή της.

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, έχετε και τη δευτερολογία.

**ΘΕΟΔΩΡΑ ΜΠΑΚΟΓΙΑΝΝΗ:** Λίγο ακόμη, με την ανοχή που δείξατε στον κ. Κοντονή, γιατί είναι λίγο περίπλοκο το θέμα, κύριε Πρόεδρε, και χρειάζεται να το εξηγήσει ο κύριος Υπουργός.

Το ερώτημα, λοιπόν, είναι. Υπάρχει κάτι που σας προβληματίζει αυτήν τη στιγμή;

Έχετε αιτήματα στα οποία δυσκολεύεται η ελληνική Κυβέρνηση να δώσει τη συγκατάθεσή της; Έχετε πιέσεις για το θέμα της FRONTEX ή για τη δικαιοδοσία την οποία θα έχει η FRONTEX, έστω και χωρίς ελληνική συγκατάθεση; Τα αναγραφόμενα στον Τύπο έχουν βάση; Είναι αυτός ο λόγος για τον οποίο η ελληνική Κυβέρνηση δεν τήρησε για ένα τόσο μεγάλο χρονικό διάστημα την υπογραφή της;

**ΠΡΟΕΔΡΕΥΩΝ (Γεώργιος Βαρεμένος):** Ο κ. Ξυδάκης έχει τον λόγο.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Ευχαριστώ, κύριε Πρόεδρε.

Ευχαριστώ και την κ. Μπακογιάννη για την ευκαιρία που μας δίνει να αναπτύξουμε τις θέσεις και τις πράξεις της ελληνικής Κυβέρνησης σε αυτό το θέμα το οποίο απασχολεί και την ελληνική και την ευρωπαϊκή κοινή γνώμη.

Επίσης, θέλω να ζητήσω συγγνώμη από την κ. Μπακογιάννη, γιατί για τεχνικούς λόγους δεν κατέστη δυνατόν να απαντήσουμε εγκαίρως γραπτώς στην ερώτησή σας. Νομίζω ότι στις ίδιες ημερομηνίες θα ήμασταν. Το απαντούμε προφορικώς και νομίζω και πιο εκτενώς υπό το φως των τελευταίων εξελίξεων.

Στην ερώτησή σας, λοιπόν, εμπεριέχεται εν μέρει μία απάντηση αλλά και μία άδικη επίκριση, διότι έχετε παρασυρθεί από συκοφαντικά δημοσιεύματα, χωρίς να έχετε ψάξει περαιτέρω. Μας δίνεται η ευκαιρία να τα διευκρινίσουμε.

Η απάντηση που έχετε είναι ότι για δικούς τους λόγους κάποιοι Ευρωπαίοι, κάποια ευρωπαϊκά κράτη, ανοίγουν θέματα τα οποία αμφισβητούν ιδρυτικές συνθήκες της Ευρωπαϊκής Ένωσης. Είναι διαλυτικές αυτές οι σκέψεις και δεν ξέρουμε πού θα οδηγήσουν.

Είπατε ότι η Κυβέρνηση είναι γνωστή, ανίκανη. Έχετε τελείως άδικο τουλάχιστον σε αυτό το θέμα –άλλες συζητήσεις μπορούμε να τις ανοίξουμε- διότι η Κυβέρνηση ανταποκρίθηκε εγκαίρως στις δεσμεύσεις που έχει αναλάβει και στο Mini Summit της «βαλκανικής οδού». Οι αιτιάσεις οι οποίες της απευθύνθηκαν ανεπισήμως από κύκλους που ξεκίνησαν στις 3 Δεκεμβρίου, είναι εντελώς αβάσιμες, ψευδείς και συκοφαντικές.

Θα σας πω το εξής: Το σημείο 13 εκ των δεκαεπτά σημείων της Συμφωνίας των Βαλκανίων προέβλεπε ανάπτυξη δυνάμεων FRONTEX κατόπιν προσκλήσεως της Ελλάδας υπό ελληνική διοίκηση –αυτό ακριβώς είναι το mandate της FRONTEX - για καταγραφή των μη καταγραφέντων και επικούρηση. Στις 23 Νοεμβρίου, διά της διπλωματικής οδού, στους εκπροσώπους του Συμβουλίου της Κοινότητας και της λουξεμβουργιανής προεδρίας ανακοινώθηκε ότι προσκαλούμε τη FRONTEX να γίνει. Δύο μέρες μετά, στο Coreper. Δύο μέρες αργότερα, στο Συμβούλιο της FRONTEX όπου μετέχουν Έλληνες αξιωματικοί.

Στις 30 Νοεμβρίου, απευθύνθηκε επίσημη επιστολή στον Επίτροπο Μετανάστευσης Δημήτρη Αβραμόπουλο από δύο Υπουργούς, με την οποία του ζητούσαν ακριβώς αυτό το πράγμα, το συμφωνηθέν και έθετε και το συμφωνηθέν πλαίσιο και το νόμιμο, διότι εν τω μεταξύ είχε παρεμβληθεί η επιστολή ενός επιχειρησιακού διευθυντή της FRONTEX, ο οποίος έθετε δικούς του όρους μηδέποτε συμφωνηθέντες και κατά πολλούς υπερβαίνοντες το mandate της FRONTEX.

Αν θέλετε, θα σας καταθέσω αυτές τις επιστολές, προκειμένου να τις δείτε και να καταλάβετε και τις αλληλουχίες και τη λογική και τη σκέψη.

Ισχυρίζεστε στη γραπτή σας ερώτηση ότι η Κυβέρνηση απέρριψε την αποστολή τετρακοσίων ανθρώπων της FRONTEX. Υπάρχει κανένα χαρτί γι’ αυτό; Δεν υπάρχει τίποτα. Θα σας πω το χρονικό.

Σύμφωνα με τα στοιχεία της FRONTEX –και υπάρχει στο site της προχθεσινή ανακοίνωση- έχουν ζητηθεί επτακόσιοι εβδομήντα πέντε άνδρες για τις δυνάμεις της FRONTEX, εκ των οποίων περίπου οι εξακόσιοι θα διατίθεντο στην Ελλάδα. Μέχρι στιγμής, τώρα που μιλάμε, στις 10 Δεκεμβρίου, έχει τετρακόσιους σαράντα επτά. Πριν από ένα μήνα το νούμερο ήταν υποδιπλάσιο. Δηλαδή, από το καλοκαίρι που έχει προκύψει το προσφυγικό κύμα, αυτή η θύελλα που κατέλαβε εξ απήνης την Ευρώπη, η Ελλάδα διαρκώς ζητά άνδρες της FRONTEX που δεν έρχονται ή μηχανήματα eurodac που δεν έρχονται.

Μιλάτε για τριακόσια μηχανήματα. Πού το βρήκατε αυτό; Ποιος απατεώνας, «βαποράκι» γράφει τέτοια πράγματα; Ξέρετε πόσα μηχανήματα έχει η Ελλάδα; Έχει εβδομήντα μηχανήματα. Έχουμε ζητήσει εκατό μηχανήματα, τα οποία δεν ήρθαν ποτέ. Έχουμε παραγγείλει ενενήντα, τα οποία δεν παραδίδονται. Δεν τα ψωνίζεις στο «ΠΛΑΙΣΙΟ». Υπάρχει ένας Αμερικανός κατασκευαστής που τα παραγγέλνεις και στα παραδίδει. Μας βοήθησε τελευταία στιγμή, πριν από δύο εβδομάδες, η Γερμανία και έστειλε δεκαπέντε εκ του αποθέματός της.

Θα σας δώσω όλα τα στοιχεία. Δεν υπήρξε ποτέ προσφορά ανδρών και μηχανημάτων από τη FRONTEX, τα οποία αρνήθηκε η Ελλάδα. Υπήρξε το ακριβώς αντίθετο. Όλα τα στοιχεία είναι στη διάθεσή σας. Υπάρχει πλήρης διαφάνεια. Ζητάμε και δεν δίδουν.

Μιλάτε για πολιτική προστασία. Επισκέφθηκα εγώ ο ίδιος πριν τρεις εβδομάδες τον κ. Στυλιανίδη, τον Επίτροπο Πολιτικής Προστασίας, να του πω τι μπορεί να κάνει για να βοηθήσει την Ελλάδα και μου είπε: «Μην περιμένετε πολλά πράγματα. Ο μηχανισμός πολιτικής προστασίας της Ευρώπης στηρίζεται στην εθελοντική προσφορά των κρατών-μελών και αφορά κυρίως βοήθεια της Ευρωπαϊκής Ένωσης προς τρίτες χώρες, προς χώρες του Τρίτου Κόσμου.». Η βοήθεια που στείλαμε στις πλημμύρες στη Σλοβενία, φερ’ ειπείν, ήταν πέντε χιλιάδες κουβέρτες.

Κάναμε μία καταγραφή. Ζητήσαμε ενεργοποίηση του έκτακτου μηχανισμού πολιτικής προστασίας. Έχω ακριβώς τη λίστα με το τι ζητάμε. Ζητάμε ασθενοφόρα, λεωφορεία, θερμάστρες, αντλίες, γεννήτριες.

**ΘΕΟΔΩΡΑ ΜΠΑΚΟΓΙΑΝΝΗ:** Πότε τα ζητήσατε αυτά;

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Πριν από μια εβδομάδα, όταν κάναμε καταγραφή, δηλαδή…

Κατ’ αρχάς, μη με διακόπτετε. Σας λέω μια ολόκληρη αφήγηση και μη με διακόπτετε με πράγματα, όπως «Πότε τα ζητήσαμε», τα οποία αντιστοιχούν σε…

**ΘΕΟΔΩΡΑ ΜΠΑΚΟΓΙΑΝΝΗ:** Συγγνώμη! Συγγνώμη! Μια ερώτηση σας έκανα!

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Σας είπα κάτι εκτός ροής παραπληροφόρησης. Σας λέω ότι επισκέφθηκα ο ίδιος τον Επίτροπο και μου είπε: «Μην κάνετε καν τον κόπο, δεν έχουμε τίποτα και δεν θα λάβετε τίποτα». Στείλαμε πεντακόσια παιδικά παλτουδάκια και διακόσιες κουβέρτες.

Εσείς νομίζετε ότι με επτακόσιες δέκα χιλιάδες που πέρασαν από την Ελλάδα -αυτήν τη στιγμή έχουμε από πέντε έως οκτώ καθημερινώς- η ανύπαρκτη βοήθεια του μηχανισμού πολιτικής προστασίας θα αντιστοιχούσε;

Το καλοκαίρι συζητήθηκε η ανάπτυξη RABBIT στο Αιγαίο. Η FRONTEX μας είπε: «Μη ζητήσετε. Δεν έχουμε τη δυνατότητα να σας εξυπηρετήσουμε». Ζητήσαμε την ενεργοποίηση RABBIT στο Αιγαίο τώρα. Ξέρετε τι λέει η FRONTEX; Λέει ότι αν στείλουμε RABBIT, θα καταργηθεί η συμμετοχή μας στην επιχείρηση «ΠΟΣΕΙΔΩΝ», στη θαλάσσια επιχείρηση, τη λιμενική επιχείρηση, από την οποία έχουν ζητηθεί τριάντα έξι σκάφη και έχουν διατεθεί οκτώ.

Αυτή είναι η κατάσταση, κυρία Μπακογιάννη. Πρέπει να ζητήσουμε από την Ευρώπη τα ρέστα. Διαρκώς ζητάμε, διαρκώς αιτούμεθα και διαρκώς παίρνουμε ένα πολλοστημόριο από αυτά. Και κάποια στιγμή βρεθήκαμε και στο εδώλιο του κατηγορουμένου, εμείς που κάναμε ενενήντα χιλιάδες διασώσεις σε δύο χιλιάδες εκατό περιστατικά.

Σας λέω μόνο ότι τον Νοέμβριο από τις πενήντα τέσσερις χιλιάδες που κατεγράφησαν στην Ευρώπη…

**ΠΡΟΕΔΡΕΥΩΝ (Γεώργιος Βαρεμένος):** Έχετε και τη δευτερολογία, κύριε Υπουργέ.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Αυτό λέω και τελειώνω, κύριε Πρόεδρε.

Από τις πενήντα τέσσερις χιλιάδες που κατεγράφησαν στην Ευρώπη, οι πενήντα χιλιάδες έχουν καταγραφεί στην Ελλάδα.

Η Ελλάδα δουλεύει όσο μπορεί, με τις αδυναμίες της. Είναι μία χώρα, όπως πολύ καλά γνωρίζετε, που βρίσκεται στον έκτο χρόνο ύφεσης και σε δημοσιονομική καταστολή. Ό,τι μπορεί, κάνει. Δεν κάνουμε όσα μπορούμε. Μπορεί να κάναμε και περισσότερα. Όμως, σίγουρα κάνουμε περισσότερα από ό,τι έχει κάνει οποιοδήποτε ευρωπαϊκό κράτος. Μόνο η Γερμανία έχει ανταποκριθεί στο προσφυγικό κύμα και η μικρή Ελλάδα.

Είμαι στη διάθεσή σας για τη δευτερολογία.

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, έχετε τον λόγο.

**ΘΕΟΔΩΡΑ ΜΠΑΚΟΓΙΑΝΝΗ:** Πρώτα από όλα, κύριε Υπουργέ, μην εκνευρίζεστε. Ο κοινοβουλευτικός έλεγχος έτσι είναι. Υποχρεώνεται η Κυβέρνηση να πει αν έκανε ή δεν έκανε κάτι.

Σημειώνω, δε, πως ό,τι κάνατε, το κάνατε την τελευταία εβδομάδα. Δεν είναι επαρκές.

Δεύτερον…

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Κάνετε λάθος. Σας είπα, στις 23 Νοεμβρίου. Τι μου λέτε τώρα για την τελευταία εβδομάδα;

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Υπουργέ, πρώτον, είστε κοινοβουλευτικός τώρα, δεν είστε δημοσιογράφος. Μην με διακόπτετε εσείς τώρα.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Εσείς με διακόψατε.

**ΘΕΟΔΩΡΑ ΜΠΑΚΟΓΙΑΝΝΗ:** Εγώ σας διέκοψα για διευκρινιστική ερώτηση. Εσείς με διακόπτετε γιατί σας ενοχλούν αυτά που λέω.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Διορθώνω την ανακρίβεια.

**ΘΕΟΔΩΡΑ ΜΠΑΚΟΓΙΑΝΝΗ:** Θα εξακολουθούν να σας ενοχλούν, κύριε Υπουργέ…

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Διορθώνω μια ανακρίβεια. Λέτε «την τελευταία εβδομάδα» και σας είπα «στις 23 Νοεμβρίου». Έχω τις επιστολές και θα σας τις δώσω.

**ΘΕΟΔΩΡΑ ΜΠΑΚΟΓΙΑΝΝΗ:** Πολύ ωραία. Να τις καταθέσετε λοιπόν.

Θα σας πω για ορισμένα πράγματα ποια είναι η δική μας η άποψη. Η δικιά μας η άποψη δεν είναι ότι διαπιστώνουμε ότι η Ευρώπη δεν βοηθάει και άρα δεν στέλνουμε γραπτώς διότι μας είπε ο κ. Στυλιανίδης ότι δεν έχει τίποτα να μας δώσει. Η εξωτερική πολιτική δεν ασκείται έτσι. Όταν έχει περάσει ένας χρόνος ολόκληρος από τότε που έχετε γίνει Κυβέρνηση -για την ακρίβεια έντεκα μήνες- και μου λέτε ότι κινήσατε τη διαδικασία της πολιτικής προστασίας πριν από μία εβδομάδα, έχετε κάνει φάουλ. Οφείλατε από την αρχή να ζητήσετε και να κινήσετε όλες τις διαδικασίες εγγράφως. Αυτό είναι το ένα.

Δεύτερον, μου είπατε για την FRONTEX και ότι κάποιος επιχειρησιακός κάτι θέλει να κάνει με το οποίο δεν συμφωνήσατε κ.λπ.. Δώστε μου τις επιστολές για να είμαι σε θέση να κρίνω τι λέει αυτός ο κάποιος επιχειρησιακός.

Δεν μου απαντήσατε, όμως, καθόλου για το θέμα το οποίο σας έθεσα εγώ. Σας έθεσα ένα θέμα, διότι πάλι θέλω να προλάβω, κύριε Υπουργέ, για να μην τρέχουμε πάλι πίσω από τα γεγονότα. Ποια είναι η συμφωνία την οποία έχετε κάνει για το Αιγαίο με την Τουρκία; Ποια είναι η συμφωνία και ποιος θα είναι ο ρόλος της FRONTEX; Επίσης, ποια είναι η θέση του ελληνικού Υπουργείου Εξωτερικών ως προς την ευρωπαϊκή ακτοφυλακή και τις αρμοδιότητές τις; Αυτό πρέπει να μας το πείτε. Και πρέπει να μας το πείτε τώρα!

Πρέπει η ελληνική Αντιπροσωπεία να γνωρίζει τι είναι αυτό το οποίο η Κυβέρνηση έχει συμφωνήσει και όχι να μας ξημερώσει μία μέρα στην οποία πάλι θα τρέχουμε πίσω από τα γεγονότα.

Ο, δε, λόγος για τον οποίο κατέθεσα αυτή την ερώτηση σε εσάς και όχι στον κ. Μουζάλα -όπως κάνουν οι περισσότεροι εκ των συναδέλφων- ο οποίος είναι ο αρμόδιος για το προσφυγικό θέμα, είναι ακριβώς για να μας πείτε τις επιπτώσεις τις οποίες το προσφυγικό έχει και για τις αποφάσεις που λαμβάνονται στα θέματα εξωτερικής πολιτικής, τα οποία, δυστυχώς, περνούν σήμερα σε δεύτερη μοίρα πλέον λόγω της έντασης του προσφυγικού. Αυτό, όμως, θα το βρούμε μπροστά μας.

Και εδώ αυτός που πρέπει να μου απαντήσει είναι το Υπουργείο Εξωτερικών και όχι κάποιος γενικώς. Εσείς έχετε την ευθύνη άσκησης εξωτερικής πολιτικής, εσείς οφείλετε να ξέρετε τι έχετε συμφωνήσει –ελπίζω τουλάχιστον ότι ξέρετε!- και εσείς, όταν συμφωνείτε σε κάτι, πρέπει να μας ενημερώσετε για το περιεχόμενο αυτής της συμφωνίας.

Θέλω, λοιπόν, να καταλάβω τι ακριβώς θα γίνει στο Αιγαίο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και το τρίτο και τελευταίο, κύριε Πρόεδρε, είναι το εξής: Εδώ υπάρχει ένα θέμα, κύριε Υπουργέ, το οποίο άπτεται επίσης των αρμοδιοτήτων του Υπουργείου Εξωτερικών και μόνο. Αυτό είναι το θέμα του επαναπατρισμού των μεταναστών. Πρόκειται για ένα θέμα το οποίο χειρίζεται το Υπουργείο Εξωτερικών. Δεν το χειρίζεται ούτε ο κ. Μουζάλας ούτε το Υπουργείο Εσωτερικών ούτε το Λιμενικό.

Εκεί, λοιπόν, εμφανίζεται μια πάρα, πάρα πολύ μεγάλη ολιγωρία εκ μέρους του Υπουργείου Εξωτερικών. Διότι αν δεν αρχίσουν οι επαναπατρισμοί, είτε στις χώρες με τις οποίες έχουμε διμερείς συμφωνίες είτε στις χώρες από τις οποίες δεν υπάρχουν συμφωνίες, διότι δεν είναι χώρες οι οποίες κινδυνεύουν, όπως οι χώρες του Μαγκρέμπ, κάτι πρέπει να γίνει και μάλιστα γρήγορα.

Δεν μπορείτε να περιμένετε και να λέτε εκ των υστέρων ότι δεν θα μας βοηθήσει η Ευρώπη, διότι δεν θα μας βοηθήσουν, κύριε Υπουργέ! Είμαστε μόνοι μας και χρειαζόμαστε όλα τα αποδεικτικά στοιχεία, προκειμένου να μπορέσουμε να στηρίξουμε τη θέση μας. Και αυτήν τη μάχη θα την κερδίσουμε από την ώρα που θα προνοήσουμε και όχι όταν εκ των υστέρων θα προσπαθούμε να διορθώνουμε καταστάσεις.

Άρα, κύριε Πρόεδρε –και σας ευχαριστώ πολύ για το μισό λεπτό που μου δώσατε παραπάνω- εγώ θέλω να κλείσω περιμένοντας από τον κύριο Υπουργό συγκεκριμένες απαντήσεις.

Κύριε Υπουργέ, όσον αφορά τα χαρτιά τα οποία λέτε ότι θέλετε να καταθέσετε, παρακαλώ να τα καταθέσετε για να μπορούμε να δούμε και τις ημερομηνίες και να συγκρίνουμε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, πριν σας δώσω τον λόγο, θα ήθελα να ανακοινώσω στο Σώμα ότι οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων, Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών, Υποδομών, Μεταφορών και Δικτύων, Επικρατείας και οι Αναπληρωτές Υπουργοί Εσωτερικών και Διοικητικής Ανασυγκρότησης, κατέθεσαν στις 09-12-2015 σχέδιο νόμου: «Σύμφωνο συμβίωσης, άσκηση δικαιωμάτων, ποινικές και άλλες διατάξεις», το οποίο παραπέμπεται στην αρμόδια Διαρκή Επιτροπή.

Κύριε Υπουργέ, έχετε τον λόγο.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Κυρία Μπακογιάννη, όταν μιλάτε για αμέλεια και ολιγωρία, θα ήθελα να σας υπενθυμίσω ότι η προηγούμενη κυβέρνηση –η κυβέρνηση Σαμαρά-Βενιζέλου- είχε υποχρέωση μέχρι το τέλος του 2014 να συστήσει διαχειριστικές αρχές για τους πρόσφυγες και για την πολιτική προστασία. Αυτό δεν έγινε ποτέ. Ποτέ δεν μπορέσαμε να πάρουμε τα χρήματα από το IMF και το ISF. Οι διαχειριστικές αρχές συστάθηκαν εσπευσμένως μόλις τον Αύγουστο του 2015 από την Κυβέρνηση την οποία εσείς κατηγορείτε για ανικανότητα. Και ευτυχώς που υπάρχουν διαχειριστικές αρχές για να υποδεχθούν τα 470 εκατομμύρια που έχει τάξει η Ευρωπαϊκή Ένωση ως ροή σε βάθος πενταετίας. Δεν υπήρχαν καν οι διαχειριστικές αρχές για να υποδεχθούν τα χρήματα.

**ΘΕΟΔΩΡΑ ΜΠΑΚΟΓΙΑΝΝΗ:** Έξι μήνες μετά και ακόμα δεν έχουν στελεχωθεί!

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Η Κυβέρνηση του ΣΥΡΙΖΑ τις έκανε!

**ΘΕΟΔΩΡΑ ΜΠΑΚΟΓΙΑΝΝΗ:** Έξι μήνες μετά!

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Έχουν στελεχωθεί. Εξίμισι χρόνια πέρασαν!

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, μην το μετατρέψουμε σε εκπομπή! Μπορούν να κάνουν εκπομπή και μη δημοσιογράφοι!

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Τώρα αν θέλετε να παρεμβαίνετε για να λέτε κάποια πράγματα που δεν ισχύουν, εγώ σας λέω τα γεγονότα. Μιλάμε με γεγονότα. Αν θέλουμε να μιλάμε με εντυπώσεις, μπορώ και εγώ. Ας πούμε ότι είμαι ευφυολόγος σ’ αυτό.

**ΘΕΟΔΩΡΑ ΜΠΑΚΟΓΙΑΝΝΗ:** Είστε!

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Εντάξει.

Όμως, να σας πω και κάτι άλλο. Τώρα σας λέω αυτό το πράγμα. Υπάρχουν κάποια κενά, κάποιες ολιγωρίες στην ελληνική διοίκηση, χωρίς να εξαιρώ την Κυβέρνηση του ΣΥΡΙΖΑ. Όμως, το προσφυγικό κύμα, πρώτον, είναι ένα φαινόμενο πλανητικής κλίμακας το οποίο αιφνιδίασε τους πάντες, ακόμα και τα μεγάλα κράτη. Και εν τέλει δεν πουλάμε εμείς όπλα ούτε στον ISIS ούτε ψωνίζουμε το πετρέλαιο του Ντάες. Άλλοι τα κάνουν και άλλοι εισπράττουν τα επίχειρα των πράξεών τους.

Όμως, αυτή είναι μια μεγάλη πολιτική συζήτηση, όπως και το ποιοι θέλουν να αλλάξουν τη Σένγκεν και ποιοι θέλουν να αλλάξουν την εντολή της FRONTEX. Αυτή είναι μια μεγάλη πολιτική συζήτηση που δεν χωράει στο στενό περιθώριο της απάντησης μιας επίκαιρης και εξαιρετικά σημαντικής ερώτησης.

Θα σας πω, όμως, ότι η όλη προσέγγιση που γίνεται τις τελευταίες εβδομάδες, αφορά σ’ αυτό που είπατε στην αρχή, στο ότι δηλαδή υπάρχει μια αναστάτωση στην Ευρωπαϊκή Ένωση, υπάρχει μια δυσκολία στο πώς θα αντιμετωπίσουν στο εσωτερικό της χώρας τους την κοινή γνώμη. Και η Γερμανία έχει δυσκολίες. Και η Καγκελάριος Μέρκελ αντιμετωπίζει πολλές δυσκολίες. Το Σαββατοκύριακο έχει συνέδριο το CDU και το μισό κόμμα είναι εναντίον της. Και αυτή ανθίσταται σθεναρά σε μια δική της πιο ανθρωπιστική ή πιο πραγματιστική γραμμή.

Στις χώρες του Βίσεγκραντ έχουμε ακροδεξιές κυβερνήσεις οι οποίες αμφισβητούν τις ευρωπαϊκές συνθήκες και αμφισβητούν αυτά που έχουν συμφωνήσει οι ίδιοι. Η καινούργια κυβέρνηση της Πολωνίας αρνείται να παραλάβει τις εννιά χιλιάδες από το σχήμα επανεγκατάστασης. Η Σλοβακία και η Ουγγαρία προσέφυγαν στο Ευρωπαϊκό Δικαστήριο εναντίον των αποφάσεων του Ευρωπαϊκού Συμβουλίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Αυτή είναι η Ευρώπη, κυρία Μπακογιάννη. Έχετε δίκιο ότι εμείς πρέπει να δούμε ως χώρα πώς θα σταθούμε στα πόδια μας.

Σας λέω, λοιπόν, για τις επανεισδοχές, που έχετε δίκιο. Η Κυβέρνηση έχει επιχειρήσει δύο μεγάλες επανεισδοχές προς το Πακιστάν, συμβολικού περιεχομένου κυρίως. Διότι, άμα στείλεις εβδομήντα και σου έρχονται επτά χιλιάδες, δεν γλυτώνεις. Στέλνεις, όμως, ένα μήνυμα. Είναι ένας απωθητικός παράγων, ένα push factor.

Το πρώτο αεροπλάνο δεν το δέχθηκε το Ισλαμαμπάντ. Ήταν την ημέρα που η Ελλάδα έστελνε τριάντα ανθρώπους στο Λουξεμβούργο παρουσία του Επιτρόπου Αβραμόπουλου και του Υπουργού Άσελμπορν της Λουξεμβριανής Προεδρίας. Καταλαβαίνετε τον συμβολισμό. Προχθές έστελνε η Αυστρία, η Βουλγαρία και η Ελλάδα μια πτήση στο Ισλαμαμπάντ, εκ των οποίων τους μισούς τους κατέβασαν και τους παρέλαβαν, γιατί δεν είχαν έγγραφα. Είχαν έγγραφα. Ήταν έγγραφα που είχαν εκδώσει πακιστανικές πρεσβείες.

Ο κ. Αβραμόπουλος επισκέφθηκε το Ισλαμαμπάντ. Ρωτήστε τον τι απέγινε. Υπάρχει συμφωνία επανεισδοχής μεταξύ Ευρωπαϊκής Ένωσης και Πακιστάν. Το Πακιστάν δεν τιμά τις συμφωνίες του και δεν υπάρχει τρόπος η Ελλάδα να πιέσει το Πακιστάν. Ούτε οι Ηνωμένες Πολιτείες δεν μπορούν να το πιέσουν σε αυτό το θέμα. Έχει η Βρετανία μια συμφωνία, πληρώνει αδρά και κάθε τόσο στέλνει δέκα, είκοσι, τριάντα, σαράντα. Είναι η μόνη χώρα που κατορθώνει να στέλνει κάποιους ανθρώπους πίσω στο Πακιστάν.

Με την Τουρκία υπάρχει διμερής συμφωνία επανεισδοχής από το 2001 και η Τουρκία ελάχιστα έχει τιμήσει αυτήν τη συμφωνία. Τα ποσοστά επιστροφών είναι μηδαμινά. Δεν είναι καν ελάχιστα. Είναι μηδαμινά! Τον Ιούνιο ενεργοποιείται η σχέση Ευρωπαϊκής Ένωσης και Τουρκίας για την επανεισδοχή και θα είναι και κριτήριο για τη συνέχιση της συμφωνίας που έγινε στη Σύνοδο. Περιμένουμε. Δεν μπορείς να πιέσεις κάποιον που δεν τους παίρνει πίσω. Η Ελλάδα προσπαθεί διαρκώς να στείλει πίσω. Και δεν είναι μόνο η Ελλάδα. Είναι αναμεμειγμένος και ο Διεθνής Οργανισμός Μετανάστευσης του ΟΗΕ, είναι πολλοί παράγοντες. Πληρώνουμε τα έξοδα. Δεν γίνεται τίποτα. Σε αυτό πρέπει να είμαστε προσεκτικοί, γιατί αφορά ένα πανευρωπαϊκό φαινόμενο και μια απροθυμία χωρών...

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Υπουργέ, βάλτε μια τελεία.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Το τελευταίο που είπατε, κυρία Μπακογιάννη, για το Αιγαίο, είναι πολύ σημαντικό, αλλά δεν περιέχεται στην ερώτησή της. Δεν είμαι προετοιμασμένος γι’ αυτό. Θα το ψάξω. Είναι σημαντικό να το συζητήσουμε. Δεν ήξερα ότι έχετε εσείς τέτοιες πληροφορίες. Εγώ δεν έχω πληροφορίες ότι υπάρχουν μυστικές συμφωνίες και δεν περιέχονται εκτός μενού σε μια επίκαιρη ερώτηση. Αν θέλετε να το διατυπώσετε αλλιώς, να επανέλθουμε αργότερα.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε.

Η πρώτη με αριθμό 253/7-12-2015 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, σχετικά με τους ιατρούς του Π.Ε.Δ.Υ. και τους απολυμένους ιατρούς του ΕΟΠΥΥ, δεν θα συζητηθεί λόγω κωλύματος του κυρίου Υπουργού και διαγράφεται.

Η δεύτερη με αριθμό 244/3-12-2015 επίκαιρη ερώτηση δευτέρου κύκλου του Βουλευτή Β΄ Αθηνών της Νέας Δημοκρατίας κ. Κυριάκου Μητσοτάκη προς τον Υπουργό Εσωτερικών και ΔιοικητικήςΑνασυγκρότησης, σχετικά με τον κίνδυνο εξόδου της Ελλάδας από τη συνθήκη Σένγκεν, δεν θα συζητηθεί λόγω κωλύματος του κυρίου Βουλευτή και διαγράφεται.

Η τρίτη με αριθμό 246/3-12-2015 επίκαιρη ερώτηση δευτέρου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Υποδομών, Μεταφορών και Δικτύων, σχετικά με τα προβλήματα του Οργανισμού Αστικών Συγκοινωνιών της Αθήνας, δεν θα συζητηθεί λόγω κωλύματος του κυρίου Υπουργού και διαγράφεται.

Η δεύτερη με αριθμό 701/30-10-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ**.** Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με την ολοκλήρωση του έργου «Δρόμος Ηράκλειο – Μεσαρά και Πάνορμο – Εξάντη» στο Νομό Ηρακλείου, δεν θα συζητηθεί λόγω κωλύματος του κυρίου Υπουργού και διαγράφεται.

Τέλος, η τρίτη με αριθμό 597/27-10-2015 ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον ΥπουργόΥγείας**,** σχετικά με το κλείσιμο του Κέντρου Φυσικής και Ιατρικής Αποκατάστασης (ΚΕ.Φ.Ι.ΑΠ.) Ρεθύμνου λόγω έλλειψης προσωπικού, δεν θα συζητηθεί λόγω κωλύματος του κυρίου Υπουργού και διαγράφεται.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 10.35΄ λύεται η συνεδρίαση για αύριο ημέρα Παρασκευή 11 Δεκεμβρίου 2015 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**